钦定古今图书集成/明伦汇编/宫闱典/第082卷 > 《归妹卦》
## 钦定古今图书集成/明伦汇编/宫闱典/第082卷 > 《归妹卦》

六五，“帝乙归妹”，其君之袂不如其娣之袂良。“月几望”，
吉。

〈程传〉六五居尊位，妹之贵高者也。下应于二，为下嫁之象。王姬下嫁，自古而然。至帝乙而后，正婚姻之礼，明男女之分，虽至贵之女，不得失柔巽之道，有贵骄之志，故《易》中阴尊而谦降者，则曰“帝乙归妹”，《泰》六五是也。贵女之归，唯谦降以从礼，乃尊高之德也。不事容饰，以说于人也。娣媵者，以容饰为事者也。衣袂，以所为容饰也。六五尊贵之女，尚礼而不尚饰，故其袂不及其娣之袂，良也。良，美好也。月望，阴之盈也，盈则敌阳矣。“几望”未至于盈也。五之贵高，常不至于盈，极则不亢其夫乃为吉也。女之处尊，贵之道也。〈本义〉六五柔中居尊，下应九二，尚德而不贵饰，故为帝女下嫁而服不盛之象。然女德之盛，无以加此，故又为月几望之象，而占者如之则吉也。丹阳都氏曰：“月者至阴之精，而群阴之主，女君之象也。几望，言女君之谦盛而未盈也。望则盈矣，吉宜家之谓也。”《节初》蔡氏曰：“袂衣，袖君，小君。尧降二女于妫汭，而后世一称湘”君，一称夫人，嫡例为君，而馀皆媵也。云峰胡氏曰：“娣以容饰为事，五君也，岂假容饰以悦人者？故曰‘其君之袂，不如其娣之袂良。良在德而不在袂也’。”下三阳皆以女德称，六五柔中居尊，下应九二，是帝之女而下嫁者也。而不盛其服饰，德之盛无以加于此矣，故又取《月几望》之象。月几望在《小畜》，《中孚》以位言，阴盛而与阳亢也。在《归妹》以德言，阴盛而可与阳对也。本义于二与四皆以女之贤称，于初则曰“在女则为贤正之德”，于五则曰“女德之盛，无以加此”，其旨深哉。

《象》曰：“帝乙归妹，不如其娣之袂良”也，其位正中，以贵
行也。

〈程传〉以“帝乙归妹”之道，言其袂不如其娣之袂良，尚礼而不尚饰也。五以柔中，在尊高之位，以尊贵而

“行中道也。”柔顺降屈，尚礼而不尚饰，乃“中道”也。〈本义。〉以其有中德之贵而行，故不尚饰。云峰胡氏曰：《本义》于《渐》独释二与上之象，于《归妹》独释初与五之象。《归妹》《渐》之反，《渐》之上以无应为高尚之贤，《归妹》之初以无应为贤正之娣，《渐》之二为臣志，不在于温饱，即《归妹》之五为君德，不在于饰。《本义》谓二有恒久之德，五有中德之贵。提出两“德”字，真只为女之说，以动者戒矣。士大夫之轻动。当如何哉。